Командирҙары алғыр башҡорт егете Ғүмәргә, икенсе яҡтан урап үтеп, ут нөктәһен юҡ итергә әмер бирҙе. Ғүмәр эйелә-шыуыша, уң яҡлап, таш артында йәшеренгән автоматсыға яҡынлашты. Бандиттың патронлы магазиндары бөтөүгә бара ине күрәһең, ул берәмләп ата башланы. Ғүмәр арттан, уға тоҫҡап автоматының тәтеһенә баҫтым тигәндә – тегеһенең патрондары бөттө. Ул әсе һүгенеп ҡоралын атып бәрҙе. Ерҙә, күрәһең ҡаты яраланған, эсен ҡосаҡлап иптәше ята ине. Эх, икәүһен дә ҡулға алғанда, шәп табыш бит былар, тигән ҡыйыу уй килде, Ғүмәрҙең башына. Ул автоматын әҙер тотоп бандиттар янына сыҡты. Ятҡаны әллә үле, әллә аңын юғалтҡан – ҡыбырламай. Ә әле генә беҙҙең һалдаттарға ут яуҙырып зәһәр һуғышҡаны Ғүмәргә әйләнеп ҡараны ла, бер һүҙ ҙә өндәшмәй, ике ҡулы менән башын тотоп ергә сүгәләне. Был – теге саҡта “Уаз”икҡа улы менән ултыртып алған чечен ине.